钦定古今图书集成/历象汇编/庶征典/第008卷 > 春秋四传 > 《僖公十有六年》
## 钦定古今图书集成/历象汇编/庶征典/第008卷 > 春秋四传 > 《僖公十有六年》

《春秋》：“春王正月戊申朔，陨石于宋五。是月，六鹢退飞
过宋都。”

《公羊传》：“十有六年春，王正月戊申朔，霣石于宋五。是
月六鹢退飞，过宋都。”曷为先言霣而后言石？霣石记
闻，闻其磌然。视之则石，察之则五。是月者何？仅逮是
月也。何以不日？晦日也。晦则何以不言晦？《春秋》不书
晦也。朔有事则书，晦，虽有事不书。曷为先言六而后
言鹢？六鹢退飞，记见也。视之则六，察之则鹢，徐而察
之则退飞。《五石》《六鹢》何以书？记异也。外异不书，此何
以书？为王者之后记异也。

《穀梁传》：“十有六年春，王正月，戊申朔，陨石于宋五。”先
陨而后石何也？陨而后石也。于宋四竟之内曰宋。后
数，𢿨辞也，耳治也。是月，六鹢退飞过宋都。是月者，决
不日而月也。六鹢退飞过宋都，先数，聚辞也，目治也。
子曰：“石无知之物，鹢，微有知之物。石无知，故日之；鹢
微有知之物，故月之。”君子之于物，无所苟而已。石鹢
且犹尽其辞，而况于人乎？故“五石”“六鹢”之辞不设，则
王道不亢矣。民所聚曰“都。”

《胡传》：“陨石，自空凝结而陨也。退飞，有气逆驱而飞也。
石陨鹢飞，而得其数与名。”在春秋时，凡有国者，察于
物象之变亦审矣。此宋异也，何以书于鲁？史？亦见当
时诸国有非所当告而告者矣。

〈大全〉刘氏曰：“人君遇怪异非常之变，当内自省而已，非所以告同盟也。同盟有救患分灾之义，故水火兵戎之为害则告，告则吊之，此所待于外也。奇物祅变之至，则天之所以警人君，虽有尧、汤之智，反而责其躬，此无待于外者也，何赴告之有？《春秋》因而书之，以见人君之莫能畏天命，乃反以责于己者，望于人也。”

何以不削乎？圣人因灾异以明天人感应之理，而著
之于《经》，垂戒后世。如陨石于宋，而书曰“陨石”，此天应
之也。和气致祥，乖气致异，人事感于下，则天变应于
上，苟知其故，恐惧修省，变可消矣。宋襄公以亡国之
馀，欲图霸业，五石陨，六鹢退飞，不自省其德也。后五
年有盂之执，又明年有泓之败，天之示人显矣，圣人
所《书》之义明矣，可不察哉。

〈大全〉星陨为石，不祥也。鹢退飞，不顺也。宋襄欲图霸而无其德，故天出怪异以警畏之。或问：“《洪范》配合庶征”，有理否？胡氏曰：“但不可泥，如汉儒牵合附会。”